Marttajärjestön strategia

Esitys vuosikokoukselle 27.4.2019

Sisällys

[Mitä martat tekevät 2](#_Toc5710422)

[Maailman muutos vaikuttaa Marttoihin 2](#_Toc5710423)

[Arvot 2](#_Toc5710424)

[Lupaus: Martat tekevät arjen tekoja huomista varten 3](#_Toc5710425)

[Lupaus: Martat kohtaavat ja mahdollistavat kohtaamisia 3](#_Toc5710426)

[Lupaus: Martoille kaikki ovat yhdenvertaisia 4](#_Toc5710427)

# Mitä martat tekevät

Martat on kotitalousneuvontajärjestö, jonka tehtävänä on edistää kotien ja perheiden toimivaa ja kestävää arkea. Martoissa tahto osata itse muuttuu toiminnaksi. Marttatoiminta vahvistaa tulevaisuustaitoja ja jatkuvaa oppimista. Toiminnassamme löytää ja oppii yhdessä tekemällä ne arjen tiedot ja taidot, jotka tekevät omasta elämästä rikkaampaa. Arjen sujuminen antaa voimia toteuttaa niitä asioita, jotka itselle ovat elämässä tärkeitä.

Tämä strategia suuntaa Martat kohden 2030-lukua, jotta olemme vuonna 2029 täyttäessämme 130 vuotta suurempi ja vaikutusvaltaisempi kuin nyt. Toimimme elinvoimaisena koko Suomessa ja siirrämme arjen taitoja sukupolvelta toiselle. Otamme kantaa kestävän ja yhdenvertaisen arjen puolesta. Edistämme tasa-arvoa ja yhdenvertaisuutta Suomessa ja kansainvälisesti.

Martoissa ammattilaiset ja jäsenet, martat, toimivat rinta rinnan. Marttojen strategia on kaikkien marttojen, marttayhdistysten, marttapiirien ja Marttaliiton yhteinen. Kutsumme yhteistyökumppanimme ja kaikki Suomessa asuvat mukaan edistämään tavoitteitamme.

# Maailman muutos vaikuttaa Marttoihin

Marttojen strategian perustana on ennakointityö, johon kutsutaan mukaan marttajärjestön toimijoiden lisäksi yhteistyökumppaneita. Tulevaisuutta ei voi ennustaa, mutta siihen voi varautua. Ennakoinnissa keskitytään siihen, mikä on todennäköisintä. Marttojen strategiaan eniten vaikuttavat muutosilmiöt ovat:

* Ilmastonmuutos ja sen seurauksena sään ääri-ilmiöiden ja ilmastopakolaisuuden lisääntyminen.
* Demokratian ja kansalaisyhteiskunnan murros sekä yhteisöllisyyden muuttuminen. Perinteiset vaikuttamistavat ja yhdessä tekemisen muodot eivät ole enää itsestään selviä.
* Väestön ikääntyminen ja maahanmuuton lisääntymisen myötä Suomen moninaistuminen.
* Teknologian kehitys ja digitalisaatio. Uudet teknologiat muovaavat tapojamme olla yhteydessä.
* Kaupungistuminen ja väestön väheneminen noin kahdessa kolmannesosassa kunnista.

# **Päämäärä**: Hyvä arki kuuluu kaikille.

# **Perustehtävä**: Martat edistää kotien ja perheiden toimivaa ja kestävää arkea.

# Arvot

***Yhdessä tekemisen ilo***

Martat on rohkea ja vahva yhteisö, jossa tehdään ja opitaan yhdessä. Martat muuttavat maailmaa tekemällä pieniä asioita isosti. Marttailu on hauskaa!

***Kestävät valinnat***

Marttojen toiminnan lähtökohtana ovat ympäristölle, taloudelle ja terveydelle kestävät valinnat.

**Avoimuus**

Marttailu kuuluu kaikille. Neuvontamme ja tietomme on kaikille avointa. Toivotamme kaikki mukaan toimintaamme.

# Lupaus: Martat tekevät arjen tekoja huomista varten

Huominen arki rakentuu tämän päivän teoista. Tiedostamme maapallon rajat ja kohtuullisen kulutuksen välttämättömyyden. Toiminnassamme korostuvat käytännölliset ja vaikuttavat ratkaisut. Martat ovat muutoksen tekijöitä.

***Strateginen tavoite:*** Martat ovat hiilineutraalin kodin, ruoan ja kestävän kulutuksen osaaja. Vuonna 2045 asuminen Suomessa on hiilineutraalia.

***Strategia:***

* Tietoamme ja taitojamme käytetään ja kysytään. Vahvistamme osaamistamme rekrytoinneilla ja kouluttautumisella sekä tiedon hankinnalla.
* Hiilineutraali koti pitää sisällään konkreettisia ja vaikuttavia ratkaisuja resurssiviisauteen, energian säästämiseen, ruokaan, lajitteluun, kierrätykseen, korjaamiseen ja jakamistalouteen sekä uuden teknologian käyttämiseen.
* Jokainen martta toimii kestävän kulutuksen käytännön ratkaisujen lähettiläänä ja saamme ihmiset muuttamaan arjen valintojaan.
* Marttojen oma toiminta on kestävää ja resurssiviisasta kaikilla toiminnan tasoilla.

***Strateginen tavoite:***

* Martat antavat valmiuksia varautua yhteiskunnan häiriötilanteisiin ja sään ääri-ilmiöihin. Martat on toimija osana kokonaisturvallisuutta.

**Strategia:**

* Martat vahvistavat rooliaan osana kokonaisturvallisuutta ja osaamistaan arjen taidoissa sekä varautumisessa häiriö- ja poikkeustilanteisiin.
* Martat jakavat tietoa ja kouluttavat varautumisesta ja kotivarasta.

# Lupaus: Martat kohtaavat ja mahdollistavat kohtaamisia

Kohtaamiset mahdollistavat ja tukevat toimintaa ilmaston rajojen ja kohtuullisuuden puolesta. Martat tekevät hyvää minulle, meille, lähiyhteisölleen ja maailmalle.

***Strateginen tavoite:***

* Nykyistä suurempi joukko toimii marttojen tavoitteiden ja arvojen mukaisesti sekä ilmastokestävyyden ja kohtuullisuuden puolesta.

***Strategia:***

* Marttailu mahdollistaa erilaisia, vaikuttavia ja sisältölähtöisiä kohtaamisia. On monenlaisia tapoja olla martta. Perustana on yhdistyksissä tapahtuva toiminta.
* Jäsenyyden rinnalle syntyy uudenlaisia, pidempi- tai lyhytkestoisia marttailun tapoja. Martat ovat lähellä ja laajalla.

# Lupaus: Martoille kaikki ovat yhdenvertaisia

Voimaannutamme ja tuemme kaikkia elämään hyvää arkea. Edistämme tasa-arvoa ja yhdenvertaisuutta.

***Strateginen tavoite:***

* Olemme johtava yhdenvertaisen arjen edistäjä.

***Strategia:***

* Tuemme tehokkaalla neuvonnalla ja palvelutoiminnalla niitä, jotka erityisesti tarvitsevat tukea ja vähennämme yhteiskunnan eriarvoistumista.

***Strateginen tavoite:***

* Marttailu kuuluu kaikille.

***Strategia:***

* Edistämme tasa-arvoa ja yhdenvertaisuutta.
* Mahdollistamme toimijuuden, yhdessä tekemisen ja yhteisöllisyyden kaikille iästä, sukupuolesta ja muusta taustasta riippumatta.
* Meille ihmiset ovat toimijoita, eivät vain toiminnan kohteita. Vahvistamme yhdenvertaisuutta toiminnassamme ja näytämme sen viestinnässämme.